O‘zbekistonda o‘tgan kuz-qish mavsumida 73 kishi is gazidan zaharlanish oqibatida vafot etgan — FVV

O‘zbekistonda o‘tgan 2019—2020-yil kuz-qish mavsumiga tayyorgarlik ko‘rish va uni o‘tkazish davrida 6805 ta yong‘in sodir bo‘lib, oqibatda 82 nafar fuqaro halok bo‘lgan va 139 nafar inson kuyish tan jarohatini olgan. Bu haqda Axborot va ommaviy kommunikatsiyalar agentligida Favqulodda vaziyatlar vazirligi va boshqa tegishli tashkilotlar bilan o‘zaro hamkorlikda tashkil etilgan matbuot anjumanida ma’lum qilindi, deb xabar beradi “Kun.uz”.
Ta’kidlanishicha, ushbu ko‘ngilsiz holatlar oqibatida keltirilgan moddiy zarar miqdori 50 milliard so‘mdan ortiqni tashkil etgan. Sodir bo‘lgan yong‘inlarning 5986 tasi, ya’ni 88 foizi aholi turar joylariga to‘g‘ri kelgan.
Yong‘inlar sabablari tahlil qilinganda ularning 30 foizi elektr uskunalaridan foydalanish qoidalarining buzilishi, 23 foizi ochiq olovdan ehtiyotsizlik bilan foydalanish, 20 foizi isitish pechlarini qurish va ishlatish qoidalarining buzilishi, 9 foizi bolalar sho‘xligi oqibatida, 8 foizi chekishdagi ehtiyotsizlik, 3 foizi gaz jihozlaridan foydalanish qoidalarining buzilishi, shuningdek, 16 tasi gaz va havo aralashmasining chaqnashidan sodir bo‘lgan.
Aynan qish mavsumida o‘rtacha har 3 ta sodir bo‘lgan yong‘inning bittasi isitish moslamalaridan noto‘g‘ri foydalanish yoki nosoz va nostandart isitish moslamalarining ishlatilishidan kelib chiqqan bo‘lib, ayanchli oqibatlarga olib kelgan.
Bundan tashqari, gaz ta’minoti idoralari tomonidan gaz jihozlari sozligining o‘rnatilgan tartibda ko‘rikdan o‘tkazilmasligi va texnik xizmat ko‘rsatilmasligi, dudburonlarni tozalash, sozlash, ularni qoida talablari asosida o‘rnatish bo‘yicha xizmat ko‘rsatuvchi maxsus tashkilotlarning talab darajasida ish olib bormasligi, shuningdek, fuqarolar tomonidan gaz, elektr va boshqa issiqlik energiyasi turlaridan noto‘g‘ri foydalanish, texnik qoidalarga rioya etmaslik, nosoz gaz asbob-uskunalaridan foydalanish oqibatida 2019-yilning oktabr oyidan 2020-yilning 31-mart kuniga qadar (isitish mavsumida) jami 107 ta noxush holat yuzaga kelgan.
Shulardan 52 tasi gaz va havo aralashmasining chaqnashi bilan bog‘liq holatlar bo‘lib, ularda 89 nafar fuqaro kuyish tan jarohatini olgan, 3 nafar fuqaro vafot etgan, shuningdek, 55 ta is gazidan zaharlanish bilan bog‘liq holatlar sodir bo‘lib, ularda 75 nafar fuqaro jabrlangan va 73 nafar fuqaro vafot etgan.